
A Piroska és a farkas kortárs adaptációi

Dolgozatomban három kortárs Piroska és a Farkas előadás szövegét és a színpadon való megjelenítését elemzem. Az esszében elsőként magát a mesét vizsgálom meg, összehasonlítom a belőle létező változatokat, szerkezetileg elemzem az adaptációk által feldolgozott Grimm-verziót, majd a téma pszichológiai vetületeit járom körül. A bevezető részt a dolgozat törzsanyaga, a három adaptáció külön-külön való, majd közös elemzése követi. Ezek az elemzések a szövegek és az előadások legapróbb részleteire is kiterjednek, azt vizsgálva, ki mit emel ki és tart fontosnak a történet szerkezeti egységei közül.
Fontos kiemelni, hogy ezek az adaptációk bábszínpadra készültek. Érdekel, hogy a szerzők figyelembe veszik-e szövegíráskor a bábszínész igényeit; törekednek-e arra, hogy a karakterek megformálása kihívást jelentsen számukra. Adnak-e teret a rendezőnek saját megoldásainak kibontakoztatásában?
Látni fogjuk, hogy a három előadás formanyelve lényegesen eltér egymástól, mégis van néhány közös érintkezési pont, amelyek kiemelésével létrehozhatjuk egy mai, jól működő Piroska és a Farkas előadás dramaturgiai sémáját.

 



